ΓΡΑΠΤΗ ΕΡΩΤΗΣΗ E-0252/99

υποβολή: Laura González Álvarez (GUE/NGL) προς την Επιτροπή

(12 Φεβρουαρίου 1999)

Θέμα: Χωματερές σχιστολίθου στο San Pedro de Tormes (Καστίλλη και Λεόν-Ισπανία)

Η περιοχή του San Pedro de Tormes βρίσκεται υπό την απειλή των επιπτώσεων ενός μεγάλου αριθμού χωματερών απορριμμάτων σχιστολίθου. Μερικές από αυτές είναι σωροί που φτάνουν σε ύψος μέχρι τα 100 μέτρα και παρουσιάζουν πολλές ρωγμές, πράγμα που προκαλεί ανησυχίες για ενδεχόμενη κατολίσθηση πάνω στο χωριό. Η κατάσταση αυτή έχει όντως προκαλέσει σοβαρή περιβαλλοντική υποβάθμιση που εμποδίζει την περιοχή αυτή και τους τοπικούς δήμους να αναπτύξουν κάποια προσοδοφόρο οικονομική δραστηριότητα,όπως ο τουρισμός.

Έχει η Επιτροπή λάβει γνώση αυτής της κατάστασης;

Γνωρίζει η Επιτροπή εάν η εξορρυκτική αυτή δραστηριότητα παραβιάζει κάποια από τις ακόλουθες οδηγίες:

α) Οδηγία 92/43/ΕΟΚ(1) για τη διατήρηση των φυσικών οικοτόπων και της άγριας πανίδας και χλωρίδας;

β) Οδηγία 85/337/ΕΟΚ(2) σχετικά με την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον, και

γ) Οδηγία 87/216/ΕΟΚ(3) σχετικά με τους κινδύνους σοβαρών δυστυχημάτων σε ορισμένες βιομηχανικές δραστηριότητες;

Δεν νομίζει η Επιτροπή ότι επείγει η θέσπιση εκ μέρους των αρμοδίων αρχών κάποιων λογικών ανωτάτων ορίων για τον όγκο και τις διαστάσεις των εν λόγω χωματερών;Υπάρχει κάποια οδηγία που να ορίζει αυτού του είδους τα όρια;

Σκέπτεται η Επιτροπή να ζητήσει από τις αρμόδιες αρχές να προβούν επειγόντως στην εκπόνηση μιας τεχνικής μελέτης για την κάθε μία από τις χωματερές του San Pedro de Trones, ώστε να καταστεί δυνατή η κατάρτιση ενός ειδικού σχεδίου αντιμετώπισης της κατάστασης και να ληφθούν μέτρα για το κλείσιμο και την εν συνεχεία αντιστήριξη όλων εκείνων που συνεπάγονται σοβαρούς κινδύνους για το εν λόγω χωριό;

Απάντηση της κας Bjerregaard εξ ονόματος της Επιτροπής

(18 Μαρτίου 1999)

Η Επιτροπή δεν είναι ενήμερη για την κατάσταση στην οποία αναφέρεται το Αξιότιμο Μέλος του Κοινοβουλίου. Στην ερώτηση δεν προσδιορίζεται η προέλευση των εν λόγω απορρίψεων σχιστολίθου και η Επιτροπή θα απευθυνθεί στις ισπανικές αρχές για περαιτέρω λεπτομερή ενημέρωσή της.

Εκ πρώτης όψεως, δεν φαίνεται να εφαρμόζεται εν προκειμένω η οδηγία 85/337/ΕΟΚ του Συμβουλίου της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον. Επίσης, δεν φαίνεται να εφαρμόζεται ούτε και η οδηγία 96/82/ΕΚ του Συμβουλίου της 9ης Δεκεμβρίου 1996 για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες(4), που αντικατέστησε άλλες, προγενέστερες, διατάξεις, στον βαθμό που οι απορρίψεις δεν προέρχονται από μία ιδιαίτερη βιομηχανική δραστηριότητα. Το Αξιότιμο Μέλος του Κοινοβουλίου δεν αναφέρεται, εξάλλου, στην ύπαρξη φυσικού ενδιαιτήματος κοντά στην τοποθεσία, γεγονός που καθιστά αδύνατη την εφαρμογή της οδηγίας 92/43/ΕΟΚ του Συμβουλίου της 21ης Μα ου 1992 περί της διατηρήσεως των φυσικών οικοτόπων (ενδιαιτημάτων) καθώς και της άγριας πανίδας και χλωρίδας.

Σύμφωνα με την οδηγία 75/442/ΕΟΚ του Συμβουλίου της 15ης Ιουλίου 1975 περί αποβλήτων(5), τα κράτη μέλη οφείλουν να απαγορεύουν την άνευ αδείας απόρριψη αποβλήτων. Επιπλέον, οφείλουν να λαμβάνουν τα μέτρα που είναι αναγκαία για να εξασφαλιστεί ότι η επεξεργασία και απόρριψη των αποβλήτων πραγματοποιείται χωρίς κινδύνους για τον άνθρωπο και το περιβάλλον.

(1) ΕΕ L 206 της 22.7.1992, σελ. 7.

(2) ΕΕ L 175 της 5.7.1985, σελ. 40.

(3) ΕΕ L 85 της 28.3.1987, σελ. 36.

(4) ΕΕ L 10 της 14.1.1997.

(5) ΕΕ L 194 της 25.7.1975.